Għaliex l-UE imponiet sanzjonijiet fuq ir-Russja? Il-Kunsill illum iddeċieda li jġedded is- sanzjonijiet immirati lejn setturi ekonomiċi speċifiċi tal-Federazzjoni Russa għal sitt xhur oħra, sal-31 ta' Jannar 2021 . Din id-deċiżjoni ssegwi l-aktar valutazzjoni riċenti tal-istat ta' implimentazzjoni tal-ftehimiet ta' Minsk - li kienet prevista li ssir sal-31 ta' Diċembru 2015 - waqt il-vidjokonferenza tal-membri tal-Kunsill Ewropew tad-19 ta' Ġunju 2020. Minħabba li għad ma hemmx implimentazzjoni sħiħa , il-mexxejja tal-UE ħadu d-deċiżjoni politika li jġeddu s- sanzjonijiet ekonomiċi kontra r-Russja. Dawn il-miżuri restrittivi oriġinarjament ġew introdotti fl-2014 fid-dawl tal-azzjonijiet destabbilizzanti tar-Russja kontra l-Ukrajna, u kienu mmirati lejn is-setturi finanzjarji, tal-enerġija u tad-difiża, kif ukoll lejn il-qasam tal-oġġetti b'użu doppju. Is-sanzjonijiet jillimitaw l-aċċess għas-swieq kapitali primarji u sekondarji tal-UE għal ċerti banek u kumpaniji Russi u jipprojbixxu forom ta' assistenza finanzjarja u senserija lill-istituzzjonijiet finanzjarji Russi. Il-miżuri jipprojbixxu wkoll l-importazzjoni, l-esportazzjoni jew it-trasferiment dirett jew indirett tal-materjal kollu relatat mad-difiża u jistabbilixxu projbizzjoni għal oġġetti b'użu doppju li jista' jkollhom użu militari jew jintużaw minn utenti finali militari fir-Russja . Is-sanzjonijiet jillimitaw aktar l-aċċess tar-Russja għal ċerti teknoloġiji sensittivi li jistgħu jintużaw fis-settur tal-enerġija tar-Russja, pereżempju fil-produzzjoni u fl-esplorazzjoni taż-żejt. Miżuri restrittivi tal-UE b'reazzjoni għall-kriżi fl-Ukrajna Skeda informattiva dwar ir-relazzjonijiet bejn l-UE u l-Ukrajna (SEAE)